NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 1400/2009

**1152a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre hospodársku politiku o výsledku prerokovania vládneho návrhu zákona o platobných službách a o zmene a doplnení niektorých zákonov (tlač 1152)** **v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1575 z 8. septembra 2009 pridelilavládny návrh zákona o platobných službách a o zmene a doplnení niektorých zákonov (tlač 1152) týmto výborom Národnej rady Slovenskej republiky :

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre hospodársku politiku

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona o platobných službách a o zmene a doplnení niektorých zákonov (tlač 1152)stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 591 zo dňa 15. októbra 2009)

- Ústavnoprávny výbor Národnej rady Slovenskej republiky ( uzn. č. 729 zo dňa 14.

októbra 2009 )

1. Výbor Národnej rady Slovenskej republiky pre hospodársku politiku **neprijal** platné uznesenie, nakoľko návrh uznesenia nezískal podporu potrebnej nadpolovičnej väčšiny prítomných poslancov v súlade s § 52 ods. 4 zákona NR SR č. 350/1996 Z. z. o rokovacom poriadku v znení neskorších predpisov a čl. 84 ods. 2 Ústavy SR v znení neskorších predpisov (celkový počet 12 poslancov, prítomných 10, za návrh hlasovali 5 poslanci, 0 poslancov bolo proti a 5 sa zdržali hlasovania)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

**1. K čl. I – k § 1 ods. 1 písm. e)**

V čl. I, v § 1 ods. 1 písmeno e) znie:

„e) vybavovanie reklamácií a iných podaní a riešenie sporov súvisiacich s poskytovaním platobných služieb alebo vydávaním a používaním elektronických peňazí,“.

Navrhuje sa spresniť znenie § 1 ods. 1 písm. e) vládneho návrhu zákona tak, že navrhovaný zákon sa vzťahuje na vybavovanie reklamácií a iných podaní a na riešenie sporov jednak vtedy, ak súvisia s poskytovaním platobných služieb, ale aj vtedy, ak súvisia s vydávaním a používaním elektronických peňazí. Bez navrhnutej úpravy by nový zákon o platobných službách vôbec neriešil vybavovanie reklamácií a iných podaní a sporov súvisiacich s vydávaním a používaním elektronických peňazí, čím by sa v porovnaní s doterajším zákonom o platobnom styku neopodstatnene výrazne obmedzili prostriedky slúžiace na ochranu klientov.

**Výbor NR SR pre financie, rozpočet a menu**

**Gestorský výbor odporúča schváliť.**

**2. K čl. I – k § 1 ods. 3 písm. h)**

V čl. I, v § 1 ods. 3 písm. h) sa na konci čiarka nahrádza bodkočiarkou a pripájajú sa tieto slová: „týmto nie sú dotknuté ustanovenia tohto zákona o platobných systémoch,“.

Na základe stanoviska Európskej centrálnej banky č. CON/2009/75 zo dňa 29. 9. 2009 k návrhu zákona o platobných službách (ktoré ECB zaslala Ministerstvu financií SR a tiež je zverejnené na internetovej stránke www.ecb.europa.eu) sa legislatívno-technicky precizuje dikcia ustanovenia § 1 ods. 3 písm. h) vládneho návrhu zákona.

**Výbor NR SR pre financie, rozpočet a menu**

**Gestorský výbor odporúča schváliť.**

**3. K čl. I – § 2 ods. 27**

V § 2 ods. 27 za slová „vykonávanie činností“ pripojiť slová „podľa tohto zákona“.

Ide o významové precizovanie navrhovaného vymedzenia pojmu vhodná osoba v kontexte vymedzenia predmetu tohto zákona.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

**4. K čl. I – k § 2 ods. 28**

V čl. I, v § 2 ods. 28 sa slová „aspoň 5 %“ nahrádzajú slovami „aspoň 10 %“.

Ide o odstránenie pisárskej chyby v pojme „kvalifikovaná účasť“, ktorý je zakotvený v ustanovení § 2 ods. 28 návrhu zákona (v dôvodovej správe je správne uvedený 10 % podiel). Navrhnutou opravou sa zabezpečuje správna implementácia ustanovenia čl. 5 písm. h) smernice EP a Rady (ES) č. 2007/64/ES z 13. 11. 2007 o platobných službách na vnútornom trhu v spojení s odkazom na čl. 4 ods. 11 smernice EP a Rady (ES) č. 2006/48/ES zo 14. 6. 2006 o začatí a vykonávaní činností úverových inštitúcií.

**Výbor NR SR pre financie, rozpočet a menu**

**Gestorský výbor odporúča schváliť.**

**5. K čl. I – k § 2 novému odseku 33**

V čl. I, § 2 sa dopĺňa odsekom 33, ktorý znie:

„(33) Osobou sa na účely tohto zákona rozumie fyzická osoba a právnická osoba, ak v jednotlivých ustanoveniach tohto zákona nie je uvedená iba fyzická osoba alebo iba právnická osoba.“.

Návrh zákona v jednotlivých ustanoveniach rešpektuje požiadavku vymedzenia tohto pojmu, ale je potrebné ju aj normatívne vyjadriť.

**Ústavnoprávny výbor NR SR**

**Gestorský výbor odporúča schváliť.**

**6. K čl. I – k § 22 ods. 4**

V čl. I, v § 22 ods. 4 prvej vete sa za slová „§ 19“ vkladajú slová „ods. 1 a 2“.

Ide o konkretizáciu vnútorného odkazu zákona, a to na ustanovenia § 19 ods. 1 a 2, ktoré vymedzujú zodpovednosť poskytovateľa platobných služieb príjemcu.

**Ústavnoprávny výbor NR SR**

**Gestorský výbor odporúča schváliť.**

**7. K čl. I – k § 22 ods. 8**

V čl. I, v § 22 ods. 8 poslednej vete sa za slová „poskytovateľa platobných služieb“ vkladajú slová „alebo sprostredkovateľa“.

Vzhľadom na to, že navrhované znenie § 24, na ktoré sa v ustanovení § 22 ods. 8 odkazuje, upravuje vzťah zodpovednosti medzi sprostredkovateľom a poskytovateľom platobnej služby, je potrebné túto skutočnosť aj vyjadriť.

**Ústavnoprávny výbor NR SR**

**Gestorský výbor odporúča schváliť.**

**8. K čl. I – k § 31 ods. 5 písm. e)**

V č. I, v § 31 ods. 5 písm. e) druhom bode sa za slová „§ 28“ vkladajú slová „ods. 2 a 3“.“.

Ide o spresnenie vnútorného odkazu návrhu zákona na ust. § 28 ods. 2 a 3, ktoré upravujú inštitút práva zablokovať platobný prostriedok.

**Ústavnoprávny výbor NR SR**

**Gestorský výbor odporúča schváliť.**

**9. K čl. I – k § 45 ods. 8**

V čl. I, v § 45 ods. 8 prvej vete sa za slovo „peňazí“ vkladá bodkočiarka a slová „podľa platných medzinárodných štandardov a hodnotiacich kritérií a v súlade s postupmi Európskej centrálnej banky a Európskeho systému centrálnych bánk alebo orgánov ostatných členských štátov, ktoré sú na to určené v súlade s právom príslušného členského štátu“ sa nahrádzajú slovami „toto hodnotenie sa vykonáva podľa štandardov a zásad vydaných Európskou centrálnou bankou, Národnou bankou Slovenska, Európskym systémom centrálnych bánk alebo Eurosystémom vrátane zásad Eurosystému pre umiestňovanie a prevádzkovanie systémov vykonávajúcich vyrovnanie v eurách“ a v § 45 ods. 8 druhej vete sa slovo „a“ nahrádza čiarkou.

Na základe stanoviska Európskej centrálnej banky č. CON/2009/75 zo dňa 29. 9. 2009 k návrhu zákona o platobných službách sa spresňuje znenie ustanovenia § 45 ods. 8 vládneho návrhu zákona týkajúce sa hodnotení platobných systémov, systémov zúčtovania a vyrovnania obchodov s finančnými nástrojmi a platobných služieb, ktoré sa majú vykonávať podľa štandardov a zásad Európskej centrálnej banky, Národnej banky Slovenska, Európskeho systému centrálnych bánk a Eurosystému vrátane zásad Eurosystému pre umiestňovanie a prevádzku systémov vykonávajúcich vyrovnanie v eurách.

**Výbor NR SR pre financie, rozpočet a menu**

**Gestorský výbor odporúča schváliť.**

**10. K čl. I – k § 45 ods. 9**

V čl. I, v § 45 ods. 9 písm. a) sa za slovo „zapríčinené“ vkladajú slová „úmyselne alebo“ a v § 45 ods. 9 písm. b) sa za slovo „ak“ vkladajú slová „vyplývajú z prevádzky tohto systému a ak“.

Na základe stanoviska Európskej centrálnej banky č. CON/2009/75 zo dňa 29. 9. 2009 k návrhu zákona o platobných službách sa spresňuje znenie ustanovenia § 45 ods. 9 vládneho návrhu zákona týkajúce sa zodpovednosti prevádzkovateľa platobného systému za eventuálne straty vzniknuté účastníkovi príslušného platobného systému, ktoré vyplývajú z prevádzky tohto platobného systému.

**Výbor NR SR pre financie, rozpočet a menu**

**Gestorský výbor odporúča schváliť.**

**11. K čl. I – k § 47 ods. 1**

V čl. I, v § 47 ods. 1 úvodnej vete sa za slovo „môžu” vkladajú slová „v súlade s pravidlami tohto platobného systému“.

Na základe stanoviska Európskej centrálnej banky č. CON/2009/75 zo dňa 29. 9. 2009 k návrhu zákona o platobných službách sa spresňuje znenie ustanovenia § 47 ods. 1 vládneho návrhu zákona týkajúce sa vymedzenia okruhu možných účastníkov platobných systémov podľa § 45 ods. 3 písm. a) a b) návrhu zákona, teda platobných systémov prevádzkovaných Národnou bankou Slovenska (ďalej len „NBS“) a platobných systémov prevádzkovaných na základe povolenia na prevádzkovanie platobného systému tak, aby z neho jednoznačne vyplývalo, že účastníkom takýchto platobných systémov môže byť aj poskytovateľ platobných služieb, ktorý je zároveň agentom pre vyrovnanie v tomto platobnom systéme.

**Výbor NR SR pre financie, rozpočet a menu**

**Gestorský výbor odporúča schváliť.**

**12. K čl. I – k § 48 ods. 2 písm. o)**

V čl. I, v § 48 ods. 2 písm. o) sa slová „týmto zákonom pre platobné systémy,“ nahrádzajú slovami „pre platobné systémy týmto zákonom alebo osobitnými predpismi,28)“.

Poznámka pod čiarou k odkazu 28 znie:

„28) Napríklad usmernenie Európskej centrálnej banky č. ECB/2007/2 (2007/600/ES) z 26. apríla 2007 o Transeurópskom automatizovanom expresnom systéme hrubého zúčtovania platieb v reálnom čase (TARGET2) (Ú. v. EÚ L 237, 8. 9. 2007).“.

Doterajší odkaz 28 a nasledujúce odkazy vrátane poznámok pod čiarou k týmto odkazom sa prečíslujú.

Na základe stanoviska Európskej centrálnej banky č. CON/2009/75 zo dňa 29. 9. 2009 k návrhu zákona o platobných službách sa spresňuje znenie ustanovenia § 48 ods. 2 písm. o) vládneho návrhu zákona tak, aby pravidlá platobného systému pri úprave podrobností pre platobný systém zohľadňovali povinnosti a pravidlá ustanovené pre platobné systémy nielen navrhovaným zákonom, ale aj osobitnými predpismi, medzi ktoré patrí napríklad usmernenie Európskej centrálnej banky o Transeurópskom automatizovanom expresnom systéme hrubého zúčtovania platieb v reálnom čase (TARGET2).

**Výbor NR SR pre financie, rozpočet a menu**

**Gestorský výbor odporúča schváliť.**

**13. K čl. I – k § 72 ods. 1 až 3, § 77 ods. 5 písm. d) a § 96 ods. 1 písm. f)**

V čl. I, v § 72 ods. 1 a 2, § 77 ods. 5 písm. d) a § 96 ods. 1 písm. f) sa za slová „vlastné zdroje“ vkladá slovo „financovania“ a v § 72 ods. 3 sa za slovo „vlastných zdrojov“ vkladá slovo „financovania“.

Legislatívno-technicky sa precizuje dikcia ustanovení § 72 ods. 1 až 3, § 77 ods. 5 písm. d) a § 96 ods. 1 písm. f) tak, aby v uvedených ustanoveniach vládneho návrhu zákona nebola použitá legislatívna skratka „vlastné zdroje“ (ktorá je zavedená len v rámci iných zákonov), ale aby v uvedených ustanoveniach navrhovaného zákona bol použitý celý pojem „vlastné zdroje financovania“, ktorý zodpovedá pojmom zakotveným v iných zákonoch, napríklad v § 6 ods. 4 Obchodného zákonníka, § 6 ods. 2 zákona o bankách, § 135 ods. 7 zákona o cenných papieroch a investičných službách a v § 21b ods. 4 až 8 doterajšieho zákona o platobnom styku.

**Výbor NR SR pre financie, rozpočet a menu**

**Gestorský výbor odporúča schváliť.**

**14. K čl. I – § 80 ods. 1**

V § 80 ods. 1 odkaz 356 za slovami „na základe bankového povolenia“ nahradiť odkazom 36.

Ide o odstránenie zrejmej prepisovej chyby.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

**15. K čl. I – k § 80 ods. 5 písm. c)**

V čl. I, v § 80 ods. 5 písm. c) sa slovo „peňažných“ nahrádza slovom „finančných“.

Ide o legislatívno-technické spresnenie dikcie ustanovenia § 80 ods. 5 písm. c) vládneho návrhu zákona tak, aby v tomto ustanovení bol použitý pojem zakotvený v § 2 ods. 13 navrhovaného zákona, čím sa ustanovenie § 80 ods. 5 písm. c) harmonizuje so súvisiacimi ustanoveniami navrhovaného zákona, napríklad s ustanovením § 80 ods. 3.

**Výbor NR SR pre financie, rozpočet a menu**

**Gestorský výbor odporúča schváliť.**

**16. K čl. I – k § 80 ods. 5 písm. e)**

V čl. I, v § 80 ods. 5 písmeno e) znie:

„e) môže si s používateľom platobných služieb zmluvne dohodnúť minimálnu hranicu vymeniteľnosti na vykonanie spätnej výmeny podľa písmena d), pričom táto hranica nesmie presiahnuť desať eur.“.

Legislatívne sa precizuje znenie ustanovenia § 80 ods. 5 písm. e) vládneho návrhu zákona, ktoré reguluje zmluvné dojednávanie minimálnej hranice zameniteľnosti (minimálnej hodnoty) na vykonávanie spätných výmen elektronických peňazí tak, aby toto ustanovenie bolo jednak harmonizované so súvisiacimi ustanoveniami navrhovaného zákona (napríklad s § 80 ods. 4), ale taktiež aby bolo dôsledne harmonizované s ustanovením čl. 3 ods. 3 smernice EP a Rady (ES) č. 2000/46/ES z 18. 9. 2000 o začatí a vykonávaní činností a dohľade nad obozretným podnikaním inštitúcií elektronických peňazí.

**Výbor NR SR pre financie, rozpočet a menu**

**Gestorský výbor odporúča schváliť.**

**17. K čl. I – k § 82 ods. 2 písm. n)**

V čl. I, v § 82 ods. 2 písm. n) sa za slovo „akcionári“ vkladajú slová „alebo iní spoločníci“.

Spresňuje sa znenie ustanovenia § 82 ods. 2 písm. n) vládneho návrhu zákona tak, aby zohľadňovalo možnosti vyplývajúce zo súvisiaceho ustanovenia § 82 ods. 2 písm. a) v spojení s § 81 navrhovaného zákona, podľa ktorého inštitúcie elektronických peňazí môžu byť akciovou spoločnosťou, ktorej spoločníkmi sú akcionári (viď § 155 ods. 1 a § 176a ods. 1 Obchodného zákonníka), prípadne môžu byť inou obchodnou spoločnosťou povinnou vytvárať základné imanie, ktorá má spoločníkov, ktorí sa nenazývajú akcionári. Preto je potrebné upraviť ustanovenie § 82 ods. 2 písm. n) navrhovaného zákona, ktoré sa má vzťahovať na akcionárov alebo iných spoločníkov inštitúcií elektronických peňazí (v závislosti od právnej formy inštitúcií elektronických peňazí).

**Výbor NR SR pre financie, rozpočet a menu**

**Gestorský výbor odporúča schváliť.**

**18. K čl. I – k § 87 ods. 1**

V čl. I, v § 87 ods. 1 sa slová „na elektronickom zariadení je najviac 150 eur“ nahrádzajú slovami „a uchovávaných na elektronickom zariadení nesmie presiahnuť 150 eur“ a slovo „neprekročí“ sa nahrádza slovami „nikdy neprekročí“.

V záujme eliminovania možných aplikačných komplikácií sa legislatívne precizuje dikcia ustanovenia § 87 ods. 1 vládneho návrhu zákona, ktoré upravuje pravidlá pre vydávanie elektronických peňazí, a to tak, aby obsah tohto ustanovenia bol jednak terminologicky harmonizovaný so súvisiacim ustanovením § 80 ods. 2 navrhovaného zákona (elektronické peniaze sú uchovávané na elektronickom zariadení) a aby bol taktiež dôsledne harmonizovaný s ustanovením čl. 8 ods. 1 písm. a) a čl. 8 ods. 1 poslednou vetou smernice EP a Rady (ES) č. 2000/46/ES z 18. 9. 2000 o začatí a vykonávaní činností a dohľade nad obozretným podnikaním inštitúcií elektronických peňazí.

**Výbor NR SR pre financie, rozpočet a menu**

**Gestorský výbor odporúča schváliť.**

**19. K čl. I – k nadpisu siedmej časti a spoločnému nadpisu nad § 89**

V čl. I nadpis siedmej časti sa upravuje takto: „VYBAVOVANIE REKLAMÁCIÍ A INÝCH PODANÍ A RIEŠENIE SPOROV SÚVISIACICH S POSKYTOVANÍM PLATOBNÝCH SLUŽIEB“ a spoločný nadpis nad § 89 sa upravuje takto: „Vybavovanie reklamácií a iných podaní súvisiacich s poskytovaním platobných služieb“.

V čl. I sa navrhuje spresniť znenie nadpisu siedmej časti a spoločného nadpisu nad § 89 z dôvodu, aby sa navrhovaný zákon vzťahoval na vybavovanie všetkých reklamácií a iných podaní, resp. na riešenie všetkých sporov, ktoré súvisia s platobnými službami.

**Výbor NR SR pre financie, rozpočet a menu**

**Gestorský výbor odporúča schváliť.**

**20. K čl. I – k § 89 ods. 1**

V čl. I, v § 89 ods. 1 sa na konci bodka nahrádza bodkočiarkou a pripájajú sa tieto slová: „na účely vybavovania reklamácií a iných podaní a na účely riešenia sporov súvisiacich s poskytovaním platobných služieb sa za platobnú službu považuje aj vydávanie a používanie elektronických peňazí.“.

Navrhuje sa doplniť ustanovenie § 89 ods. 1 v nadväznosti na navrhnuté úpravy § 1 ods. 1 písm. e), a to z rovnakých dôvodov, z akých sa navrhuje spresnenie znenia § 1 ods. 1 písm. e) navrhovaného zákona.

**Výbor NR SR pre financie, rozpočet a menu**

**Gestorský výbor odporúča schváliť.**

**21. K čl. I – k poznámke pod čiarou k doterajšiemu odkazu 75**

V čl. I, v poznámke pod čiarou k doterajšiemu odkazu 75 (ktorá patrí k § 89 ods. 4) sa na začiatok vkladá slovo „Napríklad“.

Legislatívne sa precizuje znenie poznámky pod čiarou k doterajšiemu odkazu 75 tak, aby bolo v súlade so skutočnosťou zrejmé, že táto poznámka nie je taxatívna, ale enumeratívna.

**Výbor NR SR pre financie, rozpočet a menu**

**Gestorský výbor odporúča schváliť.**

**22. K čl. I – k § 90 ods. 3**

V čl. I, v § 90 ods. 3 sa slová „v prípade porušenia alebo pri podozrení na porušenie ustanovení vnútroštátneho práva, pri poskytovaní platobných služieb“ nahrádzajú slovami „v súvislosti s platobnými službami“ a na konci sa pripája táto veta: „Poskytovateľ platobných služieb je pri predložení návrhu na uzavretie rozhodcovskej zmluvy tiež povinný preukázateľne poučiť používateľa platobných služieb o dôsledkoch uzavretia navrhovanej rozhodcovskej zmluvy na riešenie ich vzájomných sporov v súvislosti s platobnými službami.“.

Spresňuje sa ustanovenie § 90 ods. 3 vládneho návrhu zákona tak, aby sa z § 67 ods. 3 doterajšieho zákona o platobnom styku naďalej zachovala jednoznačná úprava pravidiel pre prekladanie návrhov na uzatvorenie rozhodcovskej zmluvy (rozhodcovskej doložky) medzi poskytovateľmi a používateľmi platobných služieb (platobného styku) a možnosti riešenia ich vzájomných sporov súvisiacich s platobnými službami (platobným stykom) prostredníctvom stáleho rozhodcovského súdu pre rozhodovanie sporov súvisiacich s platobnými službami (platobným stykom). Zároveň sa navrhuje doplnenie § 90 ods. 3 tak, aby poskytovateľ platobných služieb poučil používateľa platobných služieb o dôsledkoch uzavretia rozhodcovskej zmluvy navrhovanej poskytovateľom používateľovi platobných služieb na riešenie ich vzájomných sporov v súvislosti s platobnými službami.

**Výbor NR SR pre financie, rozpočet a menu**

**Gestorský výbor odporúča schváliť.**

**23. K čl. I – k § 96 ods. 1 písm. g)**

V čl. I, v § 96 ods. 1 písmeno g) znie:

„g) štruktúra, spôsob tvorby a kontrola správnosti bankového spojenia vrátane čísla účtu a identifikačných kódov poskytovateľov platobných služieb alebo prevádzkovateľov platobných systémov, štruktúra medzinárodného bankového čísla účtu (IBAN) a podrobnosti o vydávaní prevodníka identifikačných kódov a spôsob jeho uverejňovania a zasielania,“.

Spresňuje sa znenie ustanovenia § 96 ods. 1 písm. g) vládneho návrhu zákona tak, aby toto ustanovenie zohľadňovalo súvisiace ustanovenia navrhovaného zákona, pričom vzhľadom na vytváranie jednotnej oblasti eurových platieb (Single Euro Payments Area - SEPA) by sa už v § 96 ods. 1 písm. g) nemalo osobitne uvádzať tuzemské bankové spojenie, ale opatrenie NBS by malo ustanoviť štruktúru a spôsob tvorby bankového spojenia vrátane štruktúry čísla účtu, medzinárodného bankového čísla účtu (IBAN – International Bank Account Number) a identifikačných kódov poskytovateľov platobných služieb a prevádzkovateľov platobných systémov.

**Výbor NR SR pre financie, rozpočet a menu**

**Gestorský výbor odporúča schváliť.**

**24. K čl. I – k § 101 ods. 5**

V čl. I, v § 101 ods. 5 sa na konci bodka nahrádza bodkočiarkou a pripájajú sa tieto slová: „tým nie je dotknuté ustanovenie odseku 8.“.

Legislatívno-technicky sa precizuje dikcia ustanovenia § 101 ods. 5 vládneho návrhu zákona v záujme eliminovania potenciálnych interpretačných a aplikačných komplikácií z hľadiska vzájomného vzťahu medzi § 101 ods. 5 a § 101 ods. 8 navrhovaného zákona.

**Výbor NR SR pre financie, rozpočet a menu**

**Gestorský výbor odporúča schváliť.**

**25. K čl. I – k § 101 ods. 8**

V čl. I, v § 101 ods. 8 sa za slovo „ktorá“ vkladajú slová „začala vykonávať pred 25. decembrom 2007 a“.

Legislatívno-technicky sa precizuje znenie § 101 ods. 8 navrhovaného zákona v záujme dôsledného prebratia (implementácie) ustanovení čl. 88 smernice Európskeho parlamentu a Rady č. 2007/64/ES z 13. 11. 2007 o platobných službách na vnútornom trhu.

**Výbor NR SR pre financie, rozpočet a menu**

**Gestorský výbor odporúča schváliť.**

**26. K čl. II, čl. VIII, čl. X, čl. XI, čl. XIV a čl. XV**

V úvodnej vete čl. II, čl. VIII, čl. X, čl. XI , čl. XIV a čl. XV slová „a zákona č. .../2009 Z.z.“ nahradiť slovami „a zákona č. 276/2009 Z.z.“.

Ide o legislatívno-technickú úpravu – doplnenie ďalšej novelizácie zákonov.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

27. K čl. VI novým bodom 6 až 10 – k § 6 ods. 2, § 7 ods. 1, 3, 4 a 8

V čl. VI sa za pôvodný bod 5 vkladajú nové body 6 až 10, ktoré znejú:

»6. V § 6 ods. 2 písm. i) sa slovo „zriaďuje“ vkladá slovo „výkonné,“.

7. V § 7 ods. 1 sa v prvej vete slovo „jedenásť“ nahrádza slovom „päť“ a druhá veta znie: „Členmi bankovej rady sú guvernér, dvaja viceguvernéri a dvaja ďalší členovia.“.

8. V § 7 ods. 3 sa slovo „Ôsmich“ nahrádza slovom „Dvoch“.

9. V § 7 ods. 4 sa v prvej vete na konci bodka nahrádza čiarkou a pripájajú sa slová „tým nie sú dotknuté ustanovenia odseku 8.“ a tretia veta znie: „Tá istá osoba môže byť vymenovaná za člena bankovej rady opätovne, pričom však tá istá osoba môže byť vymenovaná za guvernéra najviac na dve funkčné obdobia a za viceguvernéra najviac na dve funkčné obdobia.“.

10. V § 7 ods. 8 písm. a) a b) sa na konci čiarka nahrádza bodkočiarkou a pripájajú sa tieto slová: „guvernérovi však funkcia zaniká až dňom účinnosti vymenovania nového guvernéra,“.

Zároveň sa v článku VI prečíslujú všetky nasledujúce body počnúc pôvodným bodom 6.

Do článku VI návrhu zákona o platobných službách, ktorý novelizuje ustanovenia zákona o Národnej banke Slovenska (*zákona NR SR č. 566/1992 Zb. v znení neskorších predpisov*), sa navrhuje doplniť nové body, ktorými sa upravujú ustanovenia § 6 ods. 2, § 7 ods. 1, 3, 4 a 8 a § 39 ods. 4 a dopĺňa sa nový § 49ac zákona o Národnej banke Slovenska.

Navrhuje sa legislatívne vyprecizovanie znenia § 6 ods. 2 písm. i) zákona o NBS tak, že sa explicitne vyjadruje možnosť zriaďovania výkonných orgánov NBS, ktorá je implicitne zakotvená už v doterajšom znení § 6 ods. 2 písm. i) zákona o NBS.

Navrhnutá úprava ustanovení § 7 odsekov 1 a 3 zákona o NBS smeruje k podstatnému zníženiu celkového počtu členov Bankovej rady Národnej banky Slovenska a zároveň k zvýšeniu efektívnosti jej činnosti.

Navrhnutou úpravou ustanovenia § 7 odseku 4 zákona o NBS sa eliminujú interpretačné a aplikačné komplikácie s doterajšou nie celkom jednoznačnou formuláciou pravidiel pre opakované vymenovávanie členov Bankovej rady NBS na funkčné obdobia nasledujúce po sebe tak, aby sa navrhnutou úpravou zmiernili doterajšie diskrepancie a obmedzenia celkového počtu možných postupných opätovných vymenovaní jednej osoby za člena Bankovej rady NBS (či už za guvernéra, viceguvernéra alebo ďalšieho člena bankovej rady) a zároveň aby sa slovenská právna úprava priblížila k právnej úprave v značnej časti iných centrálnych bánk v rámci Eurosystému a Európskeho systému centrálnych bánk.

Navrhnutou úpravou ustanovenia § 7 odseku 8 písm. a) a b) zákona o NBS sa zabezpečuje kontinuálny výkon funkcie guvernéra NBS ako štatutárneho orgánu Národnej banky Slovenska tak, aby guvernérovi táto jeho funkcia a funkčné obdobie zanikli až dňom účinnosti vymenovania nového guvernéra Národnej banky Slovenska. Analogická úprava už existuje aj vo viacerých iných zákonoch, napríklad v § 7 ods. 10 druhej a tretej vete zákona o Exportno-importnej banke Slovenskej republiky (zákona č. 80/1997 Z. z. v znení neskorších predpisov) pre generálneho riaditeľa a námestníkov generálneho riaditeľa Eximbanky SR, v § 64 ods. 12 druhej vete zákona o dráhach (zákona č. 164/1996 Z. z. v znení neskorších predpisov) pre predsedu Úradu pre reguláciu železničnej dopravy a v § 16 ods. 2 druhej vete zákona o ochrane hospodárskej súťaže (zákona č. 136/2001 Z. z. v znení neskorších predpisov) pre predsedu Protimonopolného úradu Slovenskej republiky.

**Výbor NR SR pre financie, rozpočet a menu**

**Gestorský výbor odporúča schváliť.**

**28. K čl. VI bodu 8**

V čl. VI bod 8 znie:

„8. V § 17a ods. 3 druhá veta znie: „Právnická osoba a fyzická osoba okrem Národnej banky Slovenska a banky môže odmietnuť prijatie platných euromincí3d) aj vtedy, ak ide o zberateľské euromince; to rovnako platí aj vtedy, ak ide o poškodené eurobankovky alebo poškodené euromince, ktorých výmeny za nepoškodené eurobankovky a nepoškodené euromince sa v Slovenskej republike uskutočňujú za podmienok vymedzených v § 17b.“ a v poznámke pod čiarou k odkazu 3d sa slová „Čl. 11 tretia veta“ nahrádzajú slovami „Čl. 10 a 11“.“.

Na základe poznatkov o reálne vznikajúcich nejasnostiach o nemožnosti uhrádzať mimobankové hotovostné peňažné platby s poškodenými eurobankovkami a poškodenými euromincami sa v článku VI bode 8 spresňuje ustanovenie § 17a ods. 3 druhej vety zákona o NBS tak, aby aj pre laickú verejnosť bolo zrejmé, že výmeny poškodených eurobankoviek a euromincí za nepoškodené eurobankovky a euromince sa na Slovensku uskutočňujú v NBS a bankách za podmienok vymedzených v § 17b zákona o NBS.

**Výbor NR SR pre financie, rozpočet a menu**

**Gestorský výbor odporúča schváliť.**

**29. K čl. VI bodu 14**

V čl. VI. bod 14. znie:

„V poznámke pod čiarou k odkazu 4aa a 4ab sa za slová „3603/93“ vkladajú slová „Mimoriadne vydanie Ú. v. EÚ, kap. 10/zv. 01;“.“

Ide o legislatívno-technickú úpravu.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

**30. K čl. VI bodu 21**

V čl. VI bode 21 (v § 31) sa slovo „zákonov.1)“ nahrádza slovami „predpisov1) vrátane zbierania údajov na zabezpečenie plnenia úloh a činností Európskeho systému centrálnych bánk.“.

Na základe stanoviska Európskej centrálnej banky č. CON/2009/75 zo dňa 29. 9. 2009 k návrhu zákona o platobných službách sa v článku VI bode 21 legislatívne spresňuje § 31 zákona o NBS tak, aby bolo explicitne zrejmé, že NBS v rámci zberu údajov na zabezpečenie plnenia jej hlavného cieľa a jej zákonných úloh a činností okrem iného vykonáva aj zber údajov na zabezpečenie plnenia úloh a činností Európskeho systému centrálnych bánk.

**Výbor NR SR pre financie, rozpočet a menu**

**Gestorský výbor odporúča schváliť.**

**31. K čl. VI bodu 25**

V poznámke pod čiarou k odkazu 5g sa za slová „Mimoriadne vydanie Ú. v. EÚ, kap. 01/zv. 03“ vkladajú slová „;Ú. v. ES L 318, 27.11. 1998)“.

Ide o legislatívno-technickú úpravu.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

32. K čl. VI novému bodu 30 – k § 39 ods. 4

V čl. VI sa za pôvodný bod 30 vkladá nový bod 30, ktorý znie:

30. V § 39 ods. 4 sa za druhú vetu vkladá nová tretia veta, ktorá znie: „Na základe rozhodnutia bankovej rady o použití vytvoreného zisku môže Národná banka Slovenska zostatok vytvoreného zisku alebo jeho časť odviesť do štátneho rozpočtu alebo do štátnych finančných aktív9aaa) podľa osobitného zákona o rozpočtových pravidlách verejnej správy.“.

Poznámka pod čiarou k odkazu 9aaa znie:

„9aaa) § 13 ods. 1 písm. f) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.“.«.

Zároveň sa v článku VI prečíslujú všetky nasledujúce body počnúc pôvodným bodom 30.

Navrhuje sa doplniť § 39 ods. 4 zákona o NBS tak, aby sa opätovne zakotvila obsahovo rovnaká úprava o odvode zostatku vytvoreného zisku Národnej banky Slovenska do štátneho rozpočtu alebo do štátnych finančných aktív, aká už existovala aj v období pred 1. 1. 2009 v dovtedajšom znení § 38 ods. 4 zákona o NBS.

**Výbor NR SR pre financie, rozpočet a menu**

**Gestorský výbor odporúča schváliť.**

33. K čl. VI novému bodu 32 – k § 49ac

V čl. VI sa za pôvodný bod 31 vkladá nový bod 32, ktorý znie:

»6. Za § 49ab sa vkladá § 49ac, ktorý vrátane nadpisu znie:

„§ 49ac

Prechodné ustanovenia účinné od 1. decembra 2009

Ustanovenia § 7 o pravidlách členstva v bankovej rade a o funkčných obdobiach a vymenúvaní členov bankovej rady v znení účinnom od 1. decembra 2009 sa vzťahujú aj na osoby, ktoré boli za členov bankovej rady vymenované pred 1. decembrom 2009. Od 1. decembra 2009 až dovtedy, kým celkový počet ďalších členov bankovej rady klesne na päť členov bankovej rady, sú členmi bankovej rady guvernér, dvaja viceguvernéri a všetci ďalší členovia bankovej rady, ktorí boli za členov bankovej rady vymenovaní pred 1. decembrom 2009 a ktorým trvá funkčné obdobie k 1. decembru 2009; členmi bankovej rady sú do zániku ich funkcie člena bankovej rady podľa § 7 ods. 8 tohto zákona. Vláda však môže po 30. novembri 2009 vymenovať ďalšieho člena bankovej rady až odvtedy, keď celkový počet členov bankovej rady klesne pod päť členov bankovej rady; tým nie je dotknuté oprávnenie prezidenta Slovenskej republiky vymenúvať guvernéra a viceguvernérov.“.«.

Navrhnutým prechodným ustanovením v novom § 49ac zákona o NBS sa zabezpečuje, aby sa novelizované ustanovenia § 7 ods. 4 zákona o NBS rovnoprávne vzťahovali na všetky fyzické osoby vymenované za členov bankovej rady tak, aby ich na dve nerovnaké kategórie nerozdeľoval čas na ich vymenovanie za členov bankovej rady buď pred nadobudnutím alebo po nadobudnutí účinnosti navrhovanej zákonnej úpravy. Pritom navrhnuté prechodné ustanovenie § 49ac prvej vety zákona o NBS je obsahovo rovnaké ako bolo prechodné ustanovenie v § 49aa ods. 2 k úpravám účinným od 15. 12. 2005 s tým, že v navrhnutom prechodnom ustanovení § 49ac druhej vety zákona o NBS sa zohľadňujú dôsledky navrhovaného zníženia celkového počtu členov Bankovej rady NBS. Konkrétne navrhnutým ustanovením § 49ac sa rieši postupné znižovanie počtu členov Bankovej rady Národnej banky Slovenska (NBS) z doterajšieho počtu jedenásť členov na navrhovaný znížený počet členov Bankovej rady NBS tak, aby navrhnutým zákonom boli plne rešpektované dôvody zániku funkčných období členov rozhodovacích orgánov (bankových rád) národných centrálnych bánk podľa všeobecne záväzných pravidiel ES/EÚ a aby nedošlo k neústavnému retroaktívnemu zániku funkčných období členov Bankovej rady NBS vymenovaných pred nadobudnutím účinnosti navrhovaného zákona. Toto ustanovenie vychádza z toho, že aj v prechodnom období (teda od účinnosti navrhovaných úprav do doby, kým banková rada dosiahne predpokladaný znížený počet členov), je potrebné, aby Banková rada NBS mala guvernéra a dvoch viceguvernérov, ktorí predovšetkým zastupujú guvernéra počas jeho neprítomnosti na základe poverenia guvernéra, prípadne na základe poverenia bankovej rady vykonávajú pôsobnosť a kompetencie guvernéra vtedy, keby guvernérovi zanikla funkcia v dôsledku mimoriadne výnimočných okolností (odvolania z funkcie zo zákonom ustanovených dôvodov, vyhlásenia za mŕtveho alebo úmrtia guvernéra). V záujme postupného priebežného znižovanie počtu ďalších členov Bankovej rady NBS z pôvodného počtu osem na znížený cieľový počet dvoch ďalších členov bankovej rady, ktorých vymenúva vláda, sa zároveň navrhuje ustanoviť, že v prechodnom období nemôže vláda vymenovať ďalších členov bankovej rady, čím však nie je dotknutá pôsobnosť prezidenta republiky vymenovať guvernéra NBS a viceguvernérov NBS. Tieto princípy platia v prípade akéhokoľvek dôvodu zániku funkcie guvernéra nebo viceguvernéra NBS, respektíve ďalšieho člena Bankovej rady NBS.

**Výbor NR SR pre financie, rozpočet a menu**

**Gestorský výbor odporúča schváliť.**

**34. K novému čl. IX**

Za doterajší čl. VIII sa vkladá nový čl. IX, ktorý znie:

„Čl. IX

Zákon č. 80/1997 Z. z. o Exportno-importnej banke Slovenskej republiky v znení zákona č. 336/1998 Z. z., zákona č. 214/2000 Z. z., zákona č. 623/2004 Z. z., zákona č. 688/2006 Z. z., zákona č. 659/2007 Z. z. a zákona 567/2008 Z. z. sa mení a dopĺňa takto:

1. § 1 sa dopĺňa odsekom 6, ktorý znie:

„(6) Eximbanka nie je zriadená za účelom podnikania.1aa)“.

Poznámka pod čiarou k odkazu 1aa znie:

„1aa) § 2 ods. 1 Obchodného zákonníka.“.

2. § 18 vrátane nadpisu znie:

„§ 18

Vzťah k Národnej banke Slovenska

(1) Národná banka Slovenska môže viesť účty Eximbanky v eurách alebo v inej mene.

(2) Eximbanka predkladá Národnej banke Slovenska výročnú správu do 30 dní od jej schválenia a ďalšie informácie a podklady o svojej činnosti; ich rozsah, lehoty a metodiku určuje Národná banka Slovenska po dohode s ministerstvom.

(3) Eximbanka je povinná aj bez súhlasu klienta bezodkladne písomne poskytovať do registra bankových úverov a záruk vedeného Národnou bankou Slovenska podľa osobitného predpisu1a) údaje o ňou poskytnutých úveroch vývozcom alebo dovozcom, o zabezpečení svojich pohľadávok z poskytnutých úverov vývozcom alebo dovozcom a o záväzkoch prijatých Eximbankou voči vývozcom alebo dovozcom v eurách alebo v inej mene. Eximbanka zodpovedá za správnosť údajov, ktoré poskytla do registra bankových úverov a záruk podľa prvej vety.

(4) Pri poskytovaní údajov podľa odseku 3 a pri ochrane údajov získaných z registra bankových úverov a záruk vedeného Národnou bankou Slovenska podľa osobitného predpisu1a) postupuje Eximbanka rovnako ako pri poskytovaní a ochrane informácií a dokladov, ktoré sú predmetom bankového tajomstva.5)

(5) Poskytovanie a ochrana údajov uvedených v odsekoch 3 a 4 Eximbankou podlieha dohľadu vykonávanému Národnou bankou Slovenska.

(6) Ak Národná banka Slovenska zistí nedostatky v poskytovaní alebo ochrane údajov Eximbankou podľa odsekov 3 a 4, môže Eximbanke uložiť pokutu podľa závažnosti zistených nedostatkov od 3 000 eur do 30 000 eur a pri opakovanom a závažnom nedostatku až do výšky 300 000 eur.

(7) Pokutu podľa odseku 6 možno uložiť aj opakovane.

(8) Uložením pokuty podľa odseku 6 nie je dotknutá zodpovednosť podľa osobitných predpisov.

(9) Pokuta je príjmom štátneho rozpočtu a je splatná do 15 dní od nadobudnutia právoplatnosti rozhodnutia o uložení pokuty.

(10) Pokutu podľa odseku 6 možno uložiť do jedného roka od zistenia nedostatkov, najneskôr však do desiatich rokov odo dňa, keď tieto nedostatky vznikli.

(11) Na konanie a rozhodovanie o uložení pokuty podľa odseku 6 sa vzťahuje osobitný zákon.6)“.

Poznámky pod čiarou k odkazom 5 a 6 znejú:

„5) § 91 a 92 zákona č. 483/2001 Z. z. v znení neskorších predpisov.

§ 8 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z. z.

6) Zákon č. 747/2004 Z. z. o dohľade nad finančným trhom a o zmene a doplnení niektorých zákonov v znení neskorších predpisov.“.

3. V § 24 ods. 5 písmeno k) znie:

„k) poskytovať platobné služby a zúčtovanie,“.

4. V § 36 sa za odsek 11 vkladá nový odsek 12, ktorý znie:

„(12) Ministerstvo informuje o výsledkoch výkonu štátneho dozoru Národnú banku Slovenska na účely výkonu dohľadu podľa § 18 ods. 5.“.

Doterajší odsek 12 sa označuje ako odsek 13.“.

Doterajšie články sa prečíslujú.

Vloženie nového článku IX (zmena a doplnenie zákona č. 80/1997 Z. z. o Exportno-importnej banke Slovenskej republiky v znení neskorších predpisov (ďalej len „zákon o Eximbanke“) priamo súvisí s návrhom nového zákona o platobných službách a zároveň reaguje na dôsledky hospodárskej krízy. V bode 1 nového čl. IX sa ustanovením § 1 ods. 6 zákona o Eximbanke zadefinuje, že Eximbanka nie je zriadená za účelom podnikania. Jej úlohou je podpora zahraničnoobchodných operácií vývozcov a dovozcov so zámerom zvýšiť konkurencieschopnosť tuzemských tovarov a služieb a podporiť vzájomnú hospodársku výmenu Slovenskej republiky so zahraničím. Vymedzenie tohto poslania Eximbanky je nanajvýš aktuálne v čase hospodárskej krízy, kedy je nevyhnutné čo najviac podporiť vývoz slovenských tovarov a služieb z dôvodu tvorby HDP. V období hospodárskej krízy je zároveň žiaduce pristupovať k financovaniu exportu s vyššou mierou obozretnosti. V záujme predchádzania budúcim rizikám a z nich vyplývajúcim negatívnym vplyvom je preto potrebné zabezpečiť plnohodnotný a dohliadaný prístup Eximbanky do registra bankových úverov a záruk na báze reciprocity, tzn. že aj Eximbanka bude vkladať príslušné údaje do tohto registra, čo je riešené v bodoch 2 a 4 nového čl. IX - § 18 ods. 3 a s tým súvisiace odseky 4 až 11 a § 36 ods. 12 zákona o Eximbanke. Z dôvodu prijatia nového zákona o platobných službách je potrebné zosúladiť ďalšiu činnosť Eximbanky uvedenú v § 24 ods. 5 písm. k) zákona o Eximbanke s týmto zákonom (bod 3 nového čl. IX).

**Výbor NR SR pre financie, rozpočet a menu**

**Gestorský výbor odporúča schváliť.**

**35. K čl. IX – nový bod 1**

V doterajšom čl. IX sa doterajší text označuje ako bod 2, pred ktorý sa vkladá nový bod 1, ktorý znie:

„1. V § 1 sa odsek 2 dopĺňa písmenom h), ktoré znie:

„h) o poskytnutí úveru na účely podľa osobitného zákona2a) pre obmedzený okruh osôb vo verejnom záujme a za úrokové sadzby nižšie ako sadzby, ktoré prevládajú na trhu, alebo bezúročne, alebo za iných podmienok, ktoré sú pre spotrebiteľa rovnaké alebo výhodnejšie ako tie, ktoré prevládajú na trhu, a za úrokové sadzby, ktoré nie sú vyššie ako sadzby prevládajúce na trhu.“.

Poznámka pod čiarou k odkazu 2a znie:

„2a) Napríklad zákon č. 200/1997 Z. z. o Študentskom pôžičkovom fonde v znení neskorších predpisov, zákon č. 607/2003 Z. z. o Štátnom fonde rozvoja bývania v znení neskorších predpisov, § 37e zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. .../2009 Z. z.“.“.

Navrhovanou úpravou sa rozširuje výpočet zmlúv, na ktoré sa nevzťahuje zákon o spotrebiteľských úveroch aj o zmluvy, na základe ktorých sa poskytujú pôžičky študentom vysokých škôl podľa zákona o Študentskom pôžičkovom fonde, úvery podľa zákona o Štátnom fonde rozvoja bývania a úvery od Slovenskej konsolidačnej, a.s. (ďalej len „Agentúra“) podľa nového § 37e zákona o rozpočtových pravidlách verejnej správy na účely realizácie vládou schváleného programu pomoci občanom, ktorí stratili schopnosť splácať úver na bývanie v dôsledku hospodárskej krízy. Ustanovenie je v súlade s čl. 2 ods. 2 písm. l) Smernice EP a Rady 2008/48/ES o zmluvách o spotrebiteľskom úvere a o zrušení Smernice Rady 87/102/ES.

**Výbor NR SR pre financie, rozpočet a menu**

**Gestorský výbor odporúča schváliť.**

**36. K čl. X – nové body 11 až 15**

V doterajšom čl. X sa za bod 10 vkladajú nové body 11 až 15, ktoré znejú:

„11. V § 16 sa za druhú vetu vkladá nová tretia veta, ktorá znie: „Dohľad nad plnením povinností v oblasti ochrany pred legalizáciou príjmov z trestnej činnosti a ochrany pred financovaním terorizmu v tejto pobočke vykonáva Národná banka Slovenska.24d)“.

Poznámka pod čiarou k odkazu 24d znie:

„24d) § 29 ods. 3 zákona č. 297/2008 Z. z.“.

12. V § 38 ods. 3 sa za slovom „banke“ slovo „a“ nahrádza čiarkou a na konci sa pripájajú tieto slová: „a Exportno-importnej banke Slovenskej republiky37aa)“.

Poznámka pod čiarou k odkazu 37aa znie:

„37aa) Zákon č. 80/1997 Z. z. o Exportno-importnej banke Slovenskej republiky v znení neskorších predpisov.“.

13. V § 38 ods. 4 sa za slovom „bánk“ slovo „a“ nahrádza čiarkou a na konci sa pripájajú tieto slová: „a Exportno-importnej banke Slovenskej republiky“.

14. V § 39 ods. 7 sa na konci pripájajú tieto vety: „Banka je povinná všetky pozície zaznamenané v bankovej knihe oceňovať a pri oceňovaní týchto pozícií je povinná zohľadňovať mieru kreditného rizika. Banka pri vypočítavaní kreditného rizika na účely podľa druhej vety berie do úvahy najmä očakávané straty vyplývajúce zo znehodnotenia majetku banky.“.

15. V § 39 sa odsek 15 dopĺňa písmenom h), ktoré znie:

„h) metódy oceňovania pozícií zaznamenaných v bankovej knihe, spôsob výpočtu kreditného rizika podľa odseku 7 a podrobnosti o oceňovaní pozícií zaznamenaných v bankovej knihe, vrátane frekvencie tohto oceňovania.“.“.

Doterajšie body sa prečíslujú.

Doplnením nového bodu 11 do doterajšieho čl. X sa sleduje zosúladenie rozsahu výkonu dohľadu NBS nad pobočkami zahraničných bánk vyplývajúceho zo zákona o dohľade nad finančným trhom so zákonom o bankách. Podľa platného zákona o dohľade nad finančným trhom medzi dohliadané subjekty patria aj pobočky zahraničných bánk a NBS by mala byť oprávnená vykonávať kontrolu dodržiavania zákona o ochrane pred legalizáciou príjmov z trestnej činnosti a o ochrane pred financovaním terorizmu vo všetkých pobočkách zahraničných bánk. Zákon o bankách však v ustanovení § 16 neumožňuje NBS vykonávať dohľad nad takýmito pobočkami zahraničných bánk aj v oblasti ochrany pred legalizáciou príjmov z trestnej činnosti, preto je potrebné rozšíriť citované ustanovenie o výkon takéhoto dohľadu. Navrhovaná úprava v nových bodoch 12 a 13 umožní Eximbanke získavať údaje z registra bankových úverov a záruk vedeného NBS (úprava recipročne súvisí s predchádzajúcim doplnením zákona o Eximbanke). Doplnenie nových bodov 14 a 15 vyplýva z aplikačnej praxe pri vykonávaní dohľadu nad bankami, ktorá ukazuje určité podhodnocovanie kreditných rizík a nedostatočnú tvorbu opravných položiek, resp. nejednotný postup bánk pri tvorbe opravných položiek. Opatrením NBS sa upraví metodika výpočtu týchto rizík, pričom za základ sa zoberú modely očakávaných strát.

**Výbor NR SR pre financie, rozpočet a menu**

**Gestorský výbor odporúča schváliť.**

**37. K čl. X – nové body 12 až 16**

V doterajšom čl. X sa za doterajší bod 11 vkladajú nové body 12 až 16, ktoré znejú:

„12. Doterajší text § 90 sa označuje ako odsek 1 a dopĺňa sa odsekom 2, ktorý znie:

„(2) Banka a pobočka zahraničnej banky sú povinné poskytovať informácie právnickej osobe so 100 % majetkovou účasťou štátu podieľajúcej sa na základe rozhodnutia vlády Slovenskej republiky na programe poskytovania pomoci klientom, ktorí stratili schopnosť splácať úver na bývanie v dôsledku hospodárskej krízy (ďalej len „agentúra na poskytovanie pomoci klientom“), a to na požiadanie agentúry na poskytovanie pomoci klientom a v rozsahu potrebnom na preverovanie údajov týkajúcich splácania úverových záväzkov a finančnej a majetkovej situácie klientov žiadajúcich o zaradenie alebo zaradených do tohto programu.“.

13. V § 91 ods. 1 tretej vete sa slovo „uvedené“ nahrádza slovami „a za ďalších podmienok uvedených“.

14. V § 91 sa odsek 4 dopĺňa písmenom p), ktoré znie:

„p) agentúre na poskytovanie pomoci klientom v rozsahu potrebnom na preverovanie údajov týkajúcich sa splácania úverových záväzkov a finančnej a majetkovej situácie klientov žiadajúcich o zaradenie alebo zaradených do programu poskytovania pomoci klientom, ktorí stratili schopnosť splácať úver na bývanie v dôsledku hospodárskej krízy.“.

15. V § 92a ods. 3 druhej vete sa za slovom „bánk“ slovo „a“ nahrádza čiarkou, na konci sa bodka nahrádza čiarkou a pripájajú sa tieto slová: „agentúre na poskytovanie pomoci klientom v rozsahu potrebnom na preverovanie údajov týkajúcich splácania úverových záväzkov a finančnej a majetkovej situácie klientov žiadajúcich o zaradenie alebo zaradených do programu poskytovania pomoci klientom, ktorí stratili schopnosť splácať úver na bývanie v dôsledku hospodárskej krízy.“.

16. V § 92a ods. 4 prvej vete sa za slovo „súhlas“ vkladajú slová „podľa § 91 ods. 1“, na konci sa bodka nahrádza bodkočiarkou a pripájajú sa tieto slová: „túto lehotu nemožno dodatočne skrátiť.“.“.

Doterajšie body sa prečíslujú.

Doplnenie nových bodov 12 až 16 do doterajšieho čl. X súvisí s realizáciou vládou schváleného programu pomoci občanom, ktorí stratili schopnosť splácať úver na bývanie v dôsledku hospodárskej krízy. Právnou úpravou v týchto bodoch sa umožní prelomenie bankového tajomstva vo vzťahu k Agentúre a plnohodnotný prístup Agentúry do spoločného bankového registra, ak bude posudzovať žiadosť dlžníka o zaradenie do programu alebo overovať údaje poskytnuté dlžníkom zaradeným do programu, a to na účely preverovania finančnej disciplíny dlžníkov a údajov týkajúcich sa ich finančnej a majetkovej situácie. V bode 13 sa zároveň precizuje znenie ustanovenia § 91 ods. 1 zákona o bankách na základe poznatkov z aplikačnej praxe a v bode 16 znenie ustanovenia § 92a ods. 4 zákona o bankách z dôvodu jeho harmonizácie s ustanovením § 92a ods. 1 tohto zákona.

**Výbor NR SR pre financie, rozpočet a menu**

**Gestorský výbor odporúča schváliť.**

**38. K čl. X – k bodu 13**

V doterajšom čl. X doterajší bod 13 znie:

„13. V § 93b ods. 1 sa na konci bodka nahrádza čiarkou a pripájajú sa tieto slová: „a to tak, aby klient mal možnosť voľby, či prijme alebo neprijme predložený návrh na uzavretie rozhodcovskej zmluvy.“ a táto veta: „Banka a pobočka zahraničnej banky je pri predložení návrhu na uzavretie rozhodcovskej zmluvy tiež povinná preukázateľne poučiť klienta o dôsledkoch uzavretia navrhovanej rozhodcovskej zmluvy na riešenie ich vzájomných sporov z obchodov.“.

Poznámka pod čiarou k odkazu 88k znie:

„88k) § 90 ods. 1 zákona č. .../2009 Z. z.

Zákon č. 244/2002 Z. z. v znení neskorších predpisov.“.“.

Zmenou znenia doterajšieho bodu 13 v doterajšom čl. X sa navrhuje doplniť ustanovenie § 93b ods. 1 zákona o bankách tak, aby bankový subjekt (teda banka a pobočka zahraničnej banky) pri predložení návrhu na uzavretie rozhodcovskej zmluvy (rozhodcovskej doložky) poučil svojho klienta o dôsledkoch uzavretia rozhodcovskej zmluvy (rozhodcovskej doložky), ktorú bankový subjekt navrhuje klientovi na riešenie ich vzájomných sporov z bankových obchodov.

**Výbor NR SR pre financie, rozpočet a menu**

**Gestorský výbor odporúča schváliť.**

**39. K čl. XI – k bodu 4**

V doterajšom čl. XI bode 4 v poznámke pod čiarou k odkazu 50aa sa na začiatok vkladá slovo „Napríklad“ a v poznámke pod čiarou k odkazu 50ab sa vypúšťajú slová „písm. e)“.

Legislatívne sa precizuje znenie poznámky pod čiarou k odkazu 50aa tak, aby bolo v súlade so skutočnosťou zrejmé, že táto poznámka nie je taxatívna, ale enumeratívna. V prípade úpravy poznámky pod čiarou k odkazu 50ab ide o odstránenie pisárskej chyby.

**Výbor NR SR pre financie, rozpočet a menu**

**Gestorský výbor odporúča schváliť.**

**40. K novému čl. XIV**

Za doterajší čl. XIII sa vkladá nový čl. XIV, ktorý znie:

„Čl. XIV

Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 198/2007 Z. z., zákona č. 199/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 383/2008 Z. z., zákona č. 465/2008 Z. z., zákona č. 192/2009 Z. z. a zákona č. .../2009 Z. z. sa dopĺňa takto:

Za § 37d sa vkladá § 37e, ktorý znie:

„§ 37e

Subjekt verejnej správy, ktorým je právnická osoba so 100 % majetkovou účasťou štátu, môže poskytovať úvery alebo pôžičky na účely realizácie vládou schváleného programu poskytovania pomoci občanom, ktorí stratili schopnosť splácať úver na bývanie v dôsledku hospodárskej krízy.“.“.

Doterajšie články sa prečíslujú.

Vloženie nového článku XIV tiež súvisí s realizáciou vládneho programu pomoci občanom, ktorí stratili schopnosť splácať úver na bývanie v dôsledku hospodárskej krízy. Doplnením prechodného ustanovenia do zákona o rozpočtových pravidlách verejnej správy sa umožní Agentúre, ktorá je subjektom verejnej správy, poskytovať dlžníkom bánk pôžičky na preklenutie dočasného nedostatku finančných prostriedkov na splácanie úveru na bývanie.

**Výbor NR SR pre financie, rozpočet a menu**

**Gestorský výbor odporúča schváliť.**

**41. K čl. XIV – k bodu 1**

V doterajšom čl. XIV bod 1 znie:

„1. V poznámke pod čiarou k odkazu 1 sa citácia „§ 21a až 21c a § 73 zákona č. 510/2002 Z. z. o platobnom styku a o zmene a doplnení niektorých zákonov v znení neskorších predpisov.“ nahrádza citáciou „§ 63 až 87 zákona č. .../2009 Z. z. o platobných službách a o zmene a doplnení niektorých zákonov.“ a na konci sa pripája táto citácia: „Zákon č. 80/1997 Z. z. o Exportno-importnej banke Slovenskej republiky v znení neskorších predpisov.“.“.

Zmenou znenia bodu 1 v doterajšom čl. XIV, t. j. rozšírením poznámky pod čiarou k odkazu 1 v zákone dohľade nad finančným trhom sa ustanoví, že dohľad nad finančným trhom vykonáva NBS aj podľa zákona o Eximbanke. Úprava recipročne súvisí so zmenou zákona o Eximbanke.

**Výbor NR SR pre financie, rozpočet a menu**

**Gestorský výbor odporúča schváliť.**

**42. K čl. XIV – k bodu 2**

V doterajšom čl. XIV bod 2 znie:

„2. V § 1 ods. 3 písm. a) sa za slová „pobočkami zahraničných zaisťovní“ vkladá čiarka a slová „pobočkami poisťovní z iného členského štátu, pobočkami zaisťovní z iného členského štátu“ a za slová „doplnkovými dôchodkovými fondmi“ sa vkladá čiarka a slová „platobnými inštitúciami, pobočkami zahraničných platobných inštitúcií“.“.

Zmenou znenia bodu 2 v doterajšom čl. XIV, t. j. rozšírením okruhu dohliadaných subjektov aj o pobočky poisťovní z iného členského štátu a pobočky zaisťovní z iného členského štátu sa zosúladí rozsah dohľadu nad finančným trhom vykonávaným NBS podľa zákona o dohľade nad finančným trhom a osobitných zákonov so zákonom o poisťovníctve. Platný zákon o poisťovníctve v § 48 umožňuje, aby NBS za podmienok podľa § 21 ods. 3 a 4 tohto zákona vykonávala dohľad aj nad pobočkami poisťovní z iného členského štátu a pobočkami zaisťovní z iného členského štátu, preto je potrebné v tomto smere rozšíriť dohliadané subjekty v zákone o dohľade nad finančným trhom.

**Výbor NR SR pre financie, rozpočet a menu**

**Gestorský výbor odporúča schváliť.**

**43. K čl. XIV – nový bod 3**

V doterajšom čl. XIV sa za bod 2 vkladá nový bod 3, ktorý znie:

„3. V § 1 ods. 3 sa za písmeno a) vkladá nové písmeno b), ktoré znie:

„b) vykonáva dohľad nad Exportno-importnou bankou Slovenskej republiky v rozsahu podľa osobitného predpisu;1a) pri vykonávaní tohto dohľadu sa postupuje rovnako ako pri dohľade na mieste,“.

Doterajšie písmená b) až f) sa označujú ako písmená c) až g).

Poznámka pod čiarou k odkazu 1a znie:

„1a) § 18 ods. 5 zákona č. 80/1997 Z. z. v znení zákona č. .../2009 Z. z.“.“.

Doterajšie body sa prečíslujú.

Vložením nového bodu 3 v doterajšom čl. XIV sa rozširuje predmet dohľadu nad finančným trhom vykonávaného Národnou bankou Slovenska aj o dohľad nad Eximbankou v rozsahu podľa osobitného predpisu. Navrhovaná úprava priamo súvisí so zmenou zákona o Eximbanke a so zmenou znenia bodu 1 v doterajšom článku XIV.

**Výbor NR SR pre financie, rozpočet a menu**

**Gestorský výbor odporúča schváliť.**

**44. K čl. XIV bodu 5 – k § 5 ods. 2**

V čl. XIV pôvodný bod 5 znie:

„5. V § 5 ods. 2 prvej vete sa za slová „viceguvernéra Národnej banky Slovenska“ vkladajú slová „alebo iného člena bankovej rady“, v druhej vete sa za slovo „Viceguvernér“ vkladajú slová „alebo iný člen bankovej rady podľa prvej vety“ a za druhú vetu sa vkladá nová tretia veta, ktorá znie: „Ak nebol určený viceguvernér alebo iný člen bankovej rady podľa prvej vety, oprávnenia podľa druhej vety vykonávajú vedúci zamestnanci útvaru dohľadu nad finančným trhom podľa ich pôsobnosti určenej organizačným poriadkom Národnej banky Slovenska.17)“.“.

V článku XIV návrhu zákona o platobných službách sa navrhuje upraviť znenie bodu 5, ktorý obsahuje úpravu § 5 ods. 2 zákona o dohľade nad finančným trhom (*zákona č. 747/2004 Z. z. v znení neskorších predpisov*) tak, aby sa zabezpečilo nepretržité kontinuálne riadenie útvaru dohľadu nad finančným trhom členom Bankovej rady NBS, alebo príslušnými vedúcimi útvaru dohľadu nad finančným trhom Národnej banky Slovenska aj vtedy, keby neboli vymenovaní viceguvernéri NBS alebo príslušní členovia bankovej rady, čo je v záujme zabezpečenia náležitého výkonu všetkých zákonom vymedzených činností pri dohľade Národnej banky Slovenska nad finančným trhom.

**Výbor NR SR pre financie, rozpočet a menu**

**Gestorský výbor odporúča schváliť.**

**45. K čl. XIV bodu 11 – k § 27 ods. 5**

V čl. XIV pôvodný bod 11 znie:

„11. V § 27 ods. 5 sa vypúšťa štvrtá veta.“.

Ustanovenie § 27 ods. 5 štvrtej vety sa vypúšťa z dôvodu, že ide o duplicitnú úpravu. Úprava podpisovania prvostupňových rozhodnutí pri výkone dohľadu je komplexne riešená už v § 5 ods. 2.

**Výbor NR SR pre financie, rozpočet a menu**

**Gestorský výbor odporúča schváliť.**

**46. K čl. XVII**

V čl. XVII v úvodnej vete za slovami „zákona č. 498/2008 Z.z.“ spojku „a“ nahradiť čiarkou a za slová „zákona č. 59/2009 Z.z.“ vložiť čiarku a slová „zákona č. 257/2009 Z.z. a zákona č. 317/2009 Z.z.“.

Ide o legislatívno-technickú úpravu – doplnenie ďalších novelizácií Trestného zákona.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

**47. K čl. XVII – nový bod 1**

V doterajšom čl. XVII sa doterajší text označuje ako bod 2, pred ktorý sa vkladá nový bod 1, ktorý znie:

„1. Nadpis pod § 219 znie: „Neoprávnené vyrobenie a používanie platobného prostriedku, elektronických peňazí alebo inej platobnej karty“.“.

Vložením nového bodu 1 do doterajšieho čl. XVII sa spresňuje nadpis pod § 219 Trestného zákona tak, aby zodpovedal obsahu už navrhnutej novelizácie ustanovenia § 219 ods. 1 v rámci doterajšieho znenia čl. XVII, ktorá sa po prečíslovaní označí ako bod 2.

**Výbor NR SR pre financie, rozpočet a menu**

**Gestorský výbor odporúča schváliť.**

**48. K prílohe**

V bode 2. prílohy sa za slová „kap. 06/zv. 03“ vkladajú slová „ ; Ú. v. ES L 166, 11.6.1998“ a v bode 3 prílohy sa za slová „kap. 06/zv. 03“ vkladajú slová „ ;Ú. v. ES L 275, 27.10.2000“.

Ide o legislatívno-technickú úpravu.

**Výbor NR SR pre financie, rozpočet a menu**

**Ústavnoprávny výbor NR SR**

**Výbor NR SR pre hospodársku politiku**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,2,3,4,5,6,7,8,9,10,11,12,13,14,15,16,17,18,19,20,21, 22,23,24,25,26,27,28,29,30,31,32,33,34,35,36,37,38,39,40,41,42,43,44,45,46,47,48 hlasovať spoločne s návrhom gestorského výboru **schváliť**.

**V.**

Gestorský výbor na základe stanovísk výborov k vládnemu návrhu zákona o platobných službách a o zmene a doplnení niektorých zákonov (tlač 1152) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča Národnej rade Slovenskej republiky**

vládny návrh zákona o platobných službách a o zmene a doplnení niektorých zákonov (tlač 1152) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona o platobných službách a o zmene a doplnení niektorých zákonov (tlač 1152a) bola schválená uznesením gestorského výboru č. 609 z  20. októbra 2009. Výbor určil poslanca **Jozefa Líšku** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 20. októbra 2009

**Jozef B u r i a n, v.r.**

**predseda**

**Výboru NR SR pre financie, rozpočet a menu**